ไฟแนนซ์ทูเดย์
ข่าวธนาคารซีไอเอ็มบี จาก มาเลเซีย เสนอขอซื้อหุ้นธนาคารทหารไทย จากกระทรวงการคลัง
4 ต.ค. 2554

ข่าวธนาคารซีไอเอ็มบี จาก มาเลเซีย เสนอขอซื้อหุ้นธนาคารทหารไทย จากกระทรวงการคลัง 
และจากไอเอ็นจี เนเธอร์แลนด์ ที่เป็นผู้ถือหุ้นรายใหญ่ทั้งสองแห่ง แต่เรื่องนี้อยู่ระหว่างการเจรจา ตลาดหุ้นสาละวันเตี้ยลงอย่างนี้ไม่มีใครกล้าขายหุ้นอย่างเด็ดขาด




แต่ที่น่าเกลียดมากๆ ก็คือ ผู้บริหารระดับสูงของซีไอเอ็มบี ไทย บางคน เพี้ยนจัด มีพนักงานจากทหารไทยไปสมัครงาน พี่เค้าบอกว่าไม่ต้องมาสมัครงานหรอก ใจเย็นๆ อีกไม่กี่เดือนก็จะควบรวมกิจการกันแล้ว ทำให้ข่าวลือสะพัดกันไปใหญ่ จนพนักงานธนาคารทหารไทยไม่เป็นอันทำงาน
...การจะซื้อ จะขายหุ้น เป็นเรื่องธรรมดาของธุรกิจ แต่กรณีราคาที่ขอซื้อไปก็แสนต่ำ หากกระทรวงการคลังอนุมัติขายในราคาที่ซีไอเอ็มบีเสนอซื้อ ช.ชดา ว่า เตรียมตอบคำถามสังคมไว้เลย ว่าคุณจะขายราคาต่ำกว่าต้นทุนที่กระทรวงการคลังถืออยู่ได้อย่างไร ใครกล้าก็เท่ากับเปิดหน้าให้ชก
...เมื่อดีลยังไม่จบก็ไม่ควรจะพูดให้ปั่นป่วน เพราะสุดท้ายจะตกลงแต่งงานกันได้หรือเปล่ายังไม่รู้เลย ทางพนักงานทหารไทยเค้าฝากถามมาว่า มารยาททางธุรกิจน่ะ รู้จักไหมครับ
...วันนี้ ที่โรงแรมสยามเคมปินสกี้ สมเจตน์ หมู่ศิริเลิศ ประธานเจ้าหน้าที่บริหารและกรรมการผู้จัดการใหญ่ ธนาคารธนชาต จะควงแขนผู้บริหารธนาคารมาแถลง “ผลสำเร็จการรวมกิจการและทิศทางของธนาคารธนชาต” ภายหลังควบรวมกับธนาคารนครหลวงไทยแล้ว
...บัณฑูร ล่ำซำ ประธานกรรมการผู้จัดการมูลนิธิมหามกุฏราชวิทยาลัย ในพระบรมราชูปถัมภ์ บอกบุญมาว่า ทางมูลนิธิได้จัดจำหน่ายหนังสือคำสอนสมเด็จพระสังฆราช ราคาเล่มละ 100 บาท ผ่านธนาคารพาณิชย์ไทยทุกแห่ง และเปิดรับบริจาคเงินผ่านธนาคารพาณิชย์ไทยทุกแห่ง ชื่อบัญชี “100 ปี สังฆราชเพื่อ รพ.พหลฯ” หรือการบริจาคเงินผ่านเว็บไซต์ของโครงการ www.sangharajacentennial.org